የኢሕአዴግ የመተካካት ስትራቴጂ ግልጽ የሆነ መስፈርትና አሠራር አልተከተለም የሚሉ አሉ፡፡ በመሆኑም ከአንድ አባል ፓርቲ ወደ ሌላ ፓርቲ የተለያየ ገጽታ የተስተዋለ መሆኑንም ይናገራሉ፡፡ በአንዳንዶቹ ለመቧደን በሌሎች ደግሞ ሽግሽግ ለመፍጠር ጥቅም ላይ የዋለ ይመስላል፡፡ አንድ ስማቸውን መግለጽ ያልፈለጉ የፖለቲካ ተንታኝ፣ ሕወሓት ውስጥ ውስጥ ለውስጥ ተፈጠረ የተባለው መከፋፈል እንዳለ ሆኖ የመተካካት ሒደቱን ግን በግልጽ ታይቷል፡፡ ብአዴን ውስጥ የተከሰተው በክብር የተሸኙት የአቶ አዲሱ ተመልሶ መምጣት ግን ግርምትን ፈጥሯል፡፡ ከሁሉም አጋጣሚዎች ውጭ ግን መተካካቱ በአባል ፓርቲዎች የሚደረግ በመሆኑ የፓርቲዎቹ አመጣጥ፣ የሚያስተዳድሩት ሕዝብ ባህልና ጂኦግራፊያዊ ስፋት በመለያየቱ የማይጠበቅ አይደለም ይላሉ፡፡